19.04.2018

ANFP și 13 instituții publice - pionierii semnării Cartei diversității

Comunicat de presă

Miercuri, 18 aprilie 2018**,** a avut loc la București, Hotel JW Marriott, evenimentul de **lansare a Cartei diversității în România, eveniment organizat de partenerii români ai proiectului I.D.E.A.S,** respectiv **Agenția Națională a Funcționarilor Publici, asociația Asistență și Programe pentru Dezvoltare Durabilă - Agenda 21 și fundația Forum for International Communication.**

La ceremonia de lansare au participat semnatari și ambasadori ai Cartei diversității – reprezentanți ai mediului de afaceri, ai administrației publice și ai societății civile, experți internaționali și reprezentanți ai partenerilor în implementarea proiectului, din Croația și Slovenia. De asemenea, evenimentul s-a bucurat de susținerea marelui nostru sportiv Ivan Patzaichin, a Excelenței Sale Paul Brummel, ambasadorul Marii Britanii la București, precum și de prezența unor reprezentanți de seamă ai Ambasadei Suediei la Bucureşti, ai Comisiei Europene, ai Cartei Diversității din Franța, ai British Council.

**Agenția Națională a Funcționarilor Publici și cele 13 instituții sunt pionierii acestui demers în administrația publică, implicarea mediului public fiind, de altfel, plusvaloarea adusa proiectului și inițiativă singulară în toate cele trei state membre ale consorțiului.**

*„Îi felicit pe toți semnatarii Cartei, și, în mod special, pe colegii mei din administrație, care s-au alăturat acestui demers de pionierat. Prin gestul solidar de a semna Carta, deschidem un drum instituțiilor și autorităților publice spre un angajament ferm de grijă și respect pentru om. Recunoscând particularitatea și nevoia diferențiată a fiecărui angajat, entitățile publice își demonstrează astfel capacitatea de a deservi o comunitate cu nevoi specifice. Pentru că, nu trebuie să uităm, datoria noastră, a tuturor reprezentanților administrației, este aceea de a întări încrederea cetățenilor în instituțiile statului”* a fost mesajul președintelui Vasile – Felix Cozma, prezent la eveniment*.*

Gradul de interes și implicare a instituțiilor publice a fost unul ridicat, acestea participând activ și în alte activități ale proiectului (consultare publică, sesiuni de formare etc.).

Demersul de promovare și atragere de noi semnatari în rândul administrației publice va continua, în altă etapă, ca parte integrantă a sustenabilității acestui proiect.

*Mă bucur să fiu parte a unui demers novator și mă simt onorat să susțin și să promovez respectul pentru diversitate!*, a transmis președintele ANFP în încheierea intervenției sale.

**\*\*\***

Reamintim, proiectul **I.D.E.A.S. – Incluziune.Diversitate.Egalitate.Conştientizare.Succes. (Lansarea Cartei Diversităţii în Slovenia, Croaţia şi România) este implementat cu sprijinul financiar al Comisiei Europene,** **Programul R.E.C. (Rights, Equality and Citizenship Programme 2014-2020), de un consorțiu format din reprezentanți ai mediului privat, ai mediului public și ai societății civile din România, Slovenia și Croația.**

Obiectivul general al proiectului vizează promovarea și stimularea punerii în aplicare a principiului nediscriminării și respectarea acestuia și a drepturilor omului, prin crearea și dezvoltarea Cartelor Diversității în cele trei țări, pentru sectorul privat și public.

Detalii suplimentare despre proiect pot fi obținute, accesând pagina web dedicată, [www.cartadiversitatii.ro](http://www.cartadiversitatii.ro), și site-ul ANFP, [www.anfp.gov.ro](http://www.anfp.gov.ro).

Instituțiile și autoritățile publice semnatare ale Cartei Diversității care s-au alăturat celorlalți 67 de semnatari, reprezentanți ai mediului de afaceri și ai ONG-urilor au fost:

Autoritatea Națională pentru Persoanele cu Dizabilități, Autoritatea Națională pentru Protecția Drepturilor Copilului și Adopție, Direcția Generală de Asistență Socială și Protecția Copilului sector 1, Direcția Generală de Asistență Socială și Protecția Copilului sector 6, Inspectoratul Școlar al Municipiului București, Direcția Regională de Statistică a Municipiului București, Consiliul Județean Prahova, Instituția Prefectului județul Giurgiu, Primăria comunei Calvini – județul Buzău, Primăria Comunei Cornu – județul Prahova, Primăria Municipiului Ploiești, Casa Corpului Didactic Buzău, Inspectoratul Școlar Județean Giurgiu.

***Direcţia Comunicare şi Relaţii Internaţionale***

[***comunicare@anfp.gov.ro***](mailto:comunicare@anfp.gov.ro)

***Tel. 0374 112 749***